ועדת הפנים ואיכות הסביבה, כנסת 18, פרוטוקול מספר 258, 2010-10-11 13:00

דוד אזולאי: צהריים טובים לכולם, אני פותח את דיוני ועדת הפנים והגנת הסביבה.

דוד אזולאי: על סדר היום משבר השלטון המקומי.

דוד אזולאי: היום הוא יום פתיחת מושב החורף של הכנסת.

דוד אזולאי: אחר הצהריים תהיה ישיבה חגיגית של המליאה.

דוד אזולאי: חבל מאוד שוועדת הפנים צריכה לעסוק היום בנושא כל כך כואב שנוגע לכל אזרחי מדינת ישראל - המשבר בשלטון המקומי.

דוד אזולאי: אני חייב לציין את ראשי השלטון המקומי שנהגו ונוהגים באחריות.

דוד אזולאי: המשבר הזה לא נוצר אתמול או שלשום, המשבר הזה הוא משבר מתמשך לאורך תקופה ארוכה.

דוד אזולאי: ראשי הרשויות שקלו לא לפתוח את שנת הלימודים לפני החגים, אבל בכל זאת, מתוך ראייה חיובית ומתוך אחריות לתפקיד שהם מחזיקים, החליטו לפתוח את שנת הלימודים כסדרה ולא לקלקל את האווירה בחגים.

דוד אזולאי: הכל נדחה עד היום.

דוד אזולאי: אני חושב שזה דבר שצריך להגיד אותו.

דוד אזולאי: הם ראויים להערכה על כך.

דוד אזולאי: גם עכשיו הייתה פנייה שלי ליושב-ראש השלטון המקומי, מר שלמה בוחבוט.

דוד אזולאי: ביקשתי להמתין עם כל העיצומים עד שנמצה את כל ההליכים, כי אני בטוח שבסופו של דבר גם הממשלה תתעשת  ותבין שהשלטון המקומי נותן את השירות שהוא אמור לתת.

דוד אזולאי: אי אפשר לדרוש מהרשויות המקומיות לעמוד במטלות מצד אחד, לעמוד בתכניות הבראה, ומצד שני לקצץ בתקציבים שלהן ולגרום להן להיכנס לגירעונות.

דוד אזולאי: הגיע הזמן שממשלת ישראל תבין.

דוד אזולאי: השלטון המקומי הוכיח את עצמו במלחמת לבנון כאשר הוא היה הראשון שעמד בחזית.

דוד אזולאי: אני מזכיר את זה בכל הזדמנות.

דוד אזולאי: ראשי השלטון המקומי עשו אז מלאכת קודש.

דוד אזולאי: עד שהממשלה קיבלה החלטה והגיעה לשטח, ראשי השלטון כבר היו בשטח, פתרו את הבעיות, פתרו את המצוקות.

דוד אזולאי: זה אומר שהשלטון המקומי יודע לתפקד גם בתקופת רגיעה וגם בתקופת חירום.

דוד אזולאי: אי אפשר להמשיך ולהעמיס עד שהעסק יתמוטט.

דוד אזולאי: השלטון המקומי נמצא במצב קשה, במצב של קריסה.

דוד אזולאי: אם מדברים על מענקי האיזון, אז בשנת 2000 היה מדובר בכ-4 מיליארד שקלים, היום אנחנו מגיעים ל-2.5 מיליארד.

דוד אזולאי: זה צריך להדליק נורה אדומה באיזה שהוא מקום.

דוד אזולאי: תקופה ארוכה היה שקט תעשייתי בשלטון המקומי.

דוד אזולאי: אולי זאת הסיבה שהממשלה הרשתה לעצמה לבוא ולקצץ עוד פעם ועוד פעם.

דוד אזולאי: הכלבים נובחים והשיירה עוברת.

דוד אזולאי: זה מה שקרה כאן במשך השנים.

דוד אזולאי: אני רוצה לחזק את ראשי השלטון המקומי במאבקם.

דוד אזולאי: מאבקם הוא מאבק למען התושבים.

דוד אזולאי: התושב בסופו של יום לא מגיע למשרד הפנים, למשרד האוצר, למשרד החינוך, למשרד הרווחה, אלא לדלתו של ראש העיר ודורש את השירות הטוב ביותר שמגיע לו.

דוד אזולאי: אף אחד לא יגיד לנו מה זה להתחכך עם האזרח ברשות המקומית כאשר לא פינו לו את האשפה, כאשר סגרו את בית הספר וכאשר התריס בבית הספר לא נפתח.

דוד אזולאי: הכתובת היא העירייה, לא אף אחד אחר .

דוד אזולאי: בעניין הזה אין קואליציה , אין אופוזיציה, אנחנו כולנו יחד עם השלטון המקומי.

דוד אזולאי: בשנתיים האחרונות שר הפנים עשה מעשה על מנת להגדיל את התקציבים.

דוד אזולאי: אסור להרפות, צריך להמשיך במאבק הזה.

דוד אזולאי: טוב שלא משביתים את מערכת החינוך.

דוד אזולאי: כרגע אנחנו ממתינים לישיבה עם ראש הממשלה.

דוד אזולאי: אני מקווה שבסופו של יום אותה ישיבה עם ראש הממשלה תביא לתוצאות הרצויות.

דוד אזולאי: שמעתי היום על אחד מראשי הרשויות שהחלק הארי ממענק האיזון שהוא מקבל הולך לתשלום הפנסיה של הרשות המקומית.

דוד אזולאי: הוא צריך להיות מלאך כדי לסיים שנה בלא גירעונות.

דוד אזולאי: אנחנו מכירים את התהליך הזה שגרעון גורר שירות גרוע לתושבים הרשות מוזמנת למשרד הפנים ונדרשת לתכניות הבראה.

דוד אזולאי: פעם עומדים בתכניות הבראה ופעם לא עומדים בהן.

דוד אזולאי: מי שמשלם בסופו של דבר את המחיר זה האזרח שאנחנו אמורים לשרת אותו.

שלמה בוחבוט: אדוני היושב-ראש, אני רוצה להודות לך.

שלמה בוחבוט: הסנגוריה שלך טובה יותר משלי.

שלמה בוחבוט: זה רק אומר שכשאנשים באים מהשטח הם יודעים היטב מה זו רשות מקומית.

שלמה בוחבוט: אתה היית חבר מועצת עיריית עכו.

דוד אזולאי: הייתי גם ראש המועצה.

שלמה בוחבוט: אני רוצה לברך את כל ראשי הערים שנמצאים כאן.

שלמה בוחבוט: אנחנו רואים פסיפס של ייצוג מאוד רציני של ערי פיתוח, סגני ראשי ערים,  מגזר ערבי, מגזר דרוזי וערים גדולות.

שלמה בוחבוט: כל הנציגות של השלטון המקומי נמצאת כאן.

שלמה בוחבוט: אני לא צריך לבוא ולומר שאנחנו הזרוע הביצועית של מדינת ישראל.

שלמה בוחבוט: משום מה האוצר רואה בנו גורם שצריך כל הזמן לקצץ לו.

שלמה בוחבוט: למה?

שלמה בוחבוט: ככה.

שלמה בוחבוט: כך גם קורה במערכת החינוך.

שלמה בוחבוט: במערכת החינוך אנחנו מפרידים בין הפדגוגיה למוחזקות.

שלמה בוחבוט: במקום שמשרד החינוך ישלם 75%, משרד החינוך משלם 25% והרשויות המקומיות 75%.

שלמה בוחבוט: הגענו למצב בלתי נסבל, מצב של קריסה טוטאלית.

שלמה בוחבוט: אני מצטער שכל פעם כשאנחנו יוצאים למאבק האוצר מדבר על החמדנות של הרשות המקומית.

שלמה בוחבוט: על איזו חמדנות אנחנו מדברים?

שלמה בוחבוט: אדוני היושב-ראש הציג שב-2002,2003 ההקצבה של מענקי האיזון הייתה 4 וחצי מיליארד שקל.

שלמה בוחבוט: ירדנו למיליארד 800 ב-2009.

שלמה בוחבוט: רק אחרי מאבק הוסיפו עוד 600 מיליון שקל.

שלמה בוחבוט: כך גם השנה.

שלמה בוחבוט: המאבק שלנו לקראת 2011 הוא להחזיר אותנו ל-2.4.

שלמה בוחבוט: רבותיי, כל האנשים שיושבים כאן רוצים לעבוד.

שלמה בוחבוט: אין לנו עניין כל כמה חודשים לצאת למאבק.

שלמה בוחבוט: אני רוצה לברך את ראש הממשלה על החלטתו לקבל אותנו ביום שני הקרוב ולהציג בפניו תכנית איך פותרים את הבעיה ואיך לא חוזרים למצב שכל כמה חודשים יש מאבק.

שלמה בוחבוט: הציבור שלנו מצפה מאיתנו לעבודה.

שלמה בוחבוט: אדוני היושב-ראש , ועדת הכספים היום דיברה על הנושא של דיור.

שלמה בוחבוט: יש מצב קשה של דיור, בעיקר בדיור הציבורי.

שלמה בוחבוט: גם על זה אנחנו נאבקים.

שלמה בוחבוט: כשחסרה דירה לאדם הוא לא הולך לשר הבינוי והשיכון, הוא בא אלינו.

שלמה בוחבוט: כשיש בעיות חינוך באים אלינו.

שלמה בוחבוט: אני מצפה מחברי ועדת הפנים של הכנסת להכין תכנית כך שבתקציב 2011 ו-2012 נוכל לומר שיצאנו לדרך.

שלמה בוחבוט: אני מבטיח לך, אדוני היושב-ראש,  שנשתתף בישיבות ועדות רק לטובת מדינת ישראל ולא שוב ושוב נבוא למאבקים.

אריה מצליח: בראשית העשור היינו בסביבות 3.4 מיליארד שקלים בתקציבי האיזון.

אריה מצליח: היום אנחנו עומדים על 2.4 מיליארד שקלים.

אריה מצליח: יש ירידה מ-4.2 דרך 4.1  מיליארד שקלים ל-2.4 מיליארד שקלים.

אריה מצליח: בשנה שעברה הייתה החלטה שערורייתית להוריד את תקציב האיזון ל-1.8 מיליארד שקלים.

אריה מצליח: זה קיצוץ שהוא בלתי נתפס בכל היבט שהוא.

אריה מצליח: העז הזאת תוקנה.

אריה מצליח: עכשיו מספרים לנו שקיבלנו תוספת של 600 מיליון שקלים ושהתקציב עלה מ-1.8 ל-2.4.

אריה מצליח: את ה-1.8 אני רואה כמשהו זמני.

אריה מצליח: לא יעלה על הדעת שיקצצו את תקציב האיזון בלילה אחד ב-30%.

אריה מצליח: מדובר בתקצוב ממשלתי ל-200 רשויות מקומיות.

אריה מצליח: התפקיד של תקציב האיזון הוא לתמוך ברשויות המקומיות כדי שיוכלו לעמוד במשימות.זה לא איזו טובה שמישהו עושה למישהו.

אריה מצליח: צוות מקצועי בין-משרדי ישב לפני כמה שנים, עדכן עבודה קודמת וקבע נוסחה מדויקת איך לחשב את המענק שנותנים לכל רשות ורשות.

אריה מצליח: מדינת ישראל מקפידה לאורך שנים לא לתת את מה שיוצא לפי הנוסחה.

אריה מצליח: המדינה מקצה בין 65% ל-80% ממה שמוצע בנוסחה.

אריה מצליח: המדינה לא עומדת בחובה שלה בנושא של מענקי האיזון.

אריה מצליח: בסיס התקציב כמו שנכתב בסיכום שיש לנו עם משרד האוצר יתוקן ל-2.4 מיליארד שקלים.

אריה מצליח: הבסיס הזה נמוך.

אריה מצליח: ההבנה שלנו היא שהתקציב הזה צריך לגדול בסדר גודל משמעותי.

אריה מצליח: אלו ההבנות שהיו לנו עם האוצר.

אריה מצליח: כרגע המספר שמופיע הוא 2.4 מיליארד שקלים.

אריה מצליח: זה סכום שהוא לא מספיק.

אריה מצליח: יש רשויות שיצאו ממעגל האיזון ומקבלות פחות.

אריה מצליח: זה מוקרן על התושבים שלהן בהיבט של השירותים שהן יכולות לתת.

אריה מצליח: אני רוצה לדבר על תכניות הבראה.

אריה מצליח: יש מונח שנקרא תכנית הבראה שלפיה רשות שמסתבכת מקבלת תמיכה ממשלתית, מקבלת אשראי בנקאי ועושה תהליכים של התייעלות פנימיים.

אריה מצליח: בדרך כלל המשמעות שלהם היא ירידה ברמת השירותים.

אריה מצליח: כל קיצוץ בתקציבי האיזון לרשויות המקומיות  זה כסף שחסר שצריך להביא אותו.

אריה מצליח: למדינת ישראל נוח להחזיק את הרשויות המקומיות תחת איום של תכניות הבראה.

אריה מצליח: כשהלכנו ובדקנו מה זה תכניות הבראה בהיקפים תקציביים, גילינו לתדהמתנו שהגובה שלהן הוא די דומה לגובה של הקיצוץ במענקי האיזון.

אריה מצליח: בסופו של דבר המדינה מקטינה את היקף ההשתתפות שלה בתקציבי הרשויות המקומיות, מחזירה את הכסף הזה בצורה של מענקי הבראה ושולחת את הרשויות המקומיות להסתבך מול הבנקים.

אריה מצליח: בכל רשות שיש תכנית הבראה יש אחרי זה תכנית משודרגת, רה-שדרוג ועוד רה-שדרוג.

אריה מצליח: זה מעגל קסמים שהמקור שלו הוא תקציבי איזון שלא ניתנים בהתאם לנוסחה.

דוד אזולאי: אם היית עושה את החישובים של הריביות וההצמדות היית רואה  כמה התוצאה גדולה.

דוד אזולאי: אנחנו יודעים כמה יקר הרשויות משלמות ריבית והצמדה לבנקים.

אריה מצליח: נכון מאוד.

אריה מצליח: מענקי הפיתוח ומענקי האיזון הם בסוף תמיכה ממשלתית.

אריה מצליח: מה שמכונה היה בעבר מענקי פיתוח היה סדר גודל של 600 מיליון שקל.

אריה מצליח: היום הוא סדר גודל של 200 מיליון שקל.

אריה מצליח: גם זה כסף שחסר ברשויות מקומיות.

אריה מצליח: הלכנו לדוחות הכספיים על-מנת לראות מה קורה ברשויות.

אריה מצליח: אנחנו רואים שמ-171 רשויות שהיו בגרעון שוטף בשנת 2003, ב-2006 יש רק 106.

אריה מצליח: אנחנו רואים היפוך במגמה.

אריה מצליח: אין לנו את המספרים של 2009.

אריה מצליח: אני חושב שזה משהו כמו 130 או יותר שנמצאות בגרעון שוטף.

אריה מצליח: זה הולך ועולה.

אריה מצליח: זו תמונת הראי של הקיצוץ במענקי האיזון.

אריה מצליח: אני רוצה לומר משהו לגבי ההתנהלות של הממשלה מולנו.

אריה מצליח: קודם כל נושא של עדכון צווי ארנונה.

אריה מצליח: מידי שנה באות הרשויות המקומיות, מגישות למשרד הפנים ולמשרד האוצר את בקשותיהן לעדכן את הארנונה באישור עדכון חריג.

אריה מצליח: זה מתחייב במצב של פגיעה ברשויות.

אריה מצליח: סך הכל הוגשו על ידי הרשויות המקומיות כ-150 אישורים.

אריה מצליח: לפי החוק הרשויות נדרשו להגיש את הבקשות האלו באוקטובר אשתקד.

אריה מצליח: אנחנו כרגע בחודש אוקטובר 2010.

אריה מצליח: למיטב ידיעתי אושרו פחות מ-20 בקשות.

אריה מצליח: זה תהליך שלא נגמר בין משרד הפנים למשרד האוצר.

אריה מצליח: לכל אחד יש הסברים למה הוא לא עשה את זה.

אריה מצליח: מבחן התוצאה הוא שממשלת ישראל לא אישרה לרשויות המקומיות להעלות ארנונה השנה.

אריה מצליח: זאת עוד בעיה בהתנהלות השוטפת.

אריה מצליח: נושא נוסף זה תכניות הבראה.

אריה מצליח: הממשלה אישרה תקציב דו-שנתי בהיקף של 670 מיליון שקל לתכניות הבראה.

אריה מצליח: גם כאן הרשויות עומדות בתור.

אריה מצליח: אף תכנית לא אושרה.

אריה מצליח: גם כאן יש מעגל בירוקרטיה שאנחנו לא יוצאים ממנו.

אריה מצליח: אני רוצה לומר כמה מילים על החינוך.

אריה מצליח: סך כל ההוצאה לחינוך בתקציבי הרשויות המקומיות הוא בסביבות 11.2 מיליארד שקל.

אריה מצליח: 60% מזה ממומנים על ידי משרד החינוך ו-40% על ידי הרשויות המקומיות וההורים.

אריה מצליח: יש לנו כמה נושאים בעיתים וכואבים בנושא החינוך.

אריה מצליח: ככל שהרשות יותר חלשה וקטנה כך קשה לה יותר בתחום הזה.

אריה מצליח: יש את הנושא של הסעות תלמידים.

אריה מצליח: יש לנו הסכם שהממשלה לא מכבדת אותו שבו נקבע שתקציב ההסעות שמשרד החינוך מעביר לרשויות המקומיות יהיה צמוד.

אריה מצליח: המדינה הקפיאה את תקציב הפעולות לפני 9 שנים.

אריה מצליח: בשנת 2000 ליטר סולר עלה 2.30 שקלים, היום הוא עולה 6.30 שקלים.

אריה מצליח: מי שסופג את זה אלו הרשויות המקומיות.

אריה מצליח: יש לנו בעיה של תקציבי חינוך מיוחד.

אריה מצליח: זה בא לידי ביטוי ברשויות קטנות.

אריה מצליח: רשות קטנה שצריכה להסיע 3 ילדים כל יום במונית לבית ספר לחינוך מיוחד ומקבלת בסוף מהמדינה רק 50% מהעלות זאת בעיה.

אריה מצליח: הרשות המקומית לא תמיד יכולה לפתור את זה.

אריה מצליח: זה אוכל לה מהתקציב השוטף שלה.

אריה מצליח: נושא של ליוויים בחינוך המיוחד.

אריה מצליח: שיעור ההשתתפות שנקבע בזמנו של 75% לא מספק.

אריה מצליח: יש בעיה של GIS.

אריה מצליח: המדינה עשתה שינוי לגבי מדידת טווח הזכאות של תלמידים להשתתפות ממשרד החינוך.

אריה מצליח: בשיטה שמודדים את המרחק מביתו של התלמיד עד לבית הספר נמחקו אלפי זכאים.

אריה מצליח: למדינה נחסכו עשרות רבות של מיליוני שקלים.

אריה מצליח: אנחנו באים ומבקשים מהמדינה להחזיר את העניין של טיפול בחריגים.

אריה מצליח: בישוב כמו בית שאן אי אפשר לצפות מילד שילך 2 קילומטרים.

אריה מצליח: אנחנו מצפים בנושא הזה לסיוע.

אריה מצליח: הנושא של המים הוא כאילו בשוליים אבל ההשפעה שלו על תקציבי הרשויות המקומיות היא דרמטית.

אריה מצליח: אם בעבר המחיר לקוב מים בעיר רגילה היה 3 שקלים, היום המחיר הוא 12.5 שקלים.

אריה מצליח: רשות מקומית שצריכה לפתוח ברזייה בבית ספר משלמת היום 12.5 שקלים לקוב מים.

אריה מצליח: זה בגלל שהיא חייבת לקנות את המים מהתאגיד.

אריה מצליח: זה התעריף שקבעה המדינה לתאגיד.

אריה מצליח: אם בעבר הרשות המקומית הייתה קונה את המים, מוכרת לתושבים וגם מוכרת לעצמה, הרי שהיום הרשות המקומית צריכה לקנות מים מהתאגיד.

אריה מצליח: המחיר שקבעה המדינה לתאגיד הוא מחיר לא הגיוני.

אריה מצליח: זה בלתי נסבל.

אריה מצליח: המחיר לגינון היה 3 שקלים ונהיה 9.2 שקלים.

אריה מצליח: מדובר בהתייקרות של 300%,200%.

אריה מצליח: זה לא הגיוני.

אריה מצליח: ביולי 2010 תוספת העלות לכל הרשויות המקומיות במעבר היה משהו כמו 460 מליון שקל.

אריה מצליח: יש אומרים שגנבו את הכסף מהמים לחינוך ולרווחה אבל גם הכסף הזה נעלם.

אריה מצליח: בסך הכל הפגיעה ברשויות המקומיות בגין המים היא בסדר גודל של 900 מיליון שקלים לתקופה של 3 שנים.

אריה מצליח: כל הדברים האלה באים לידי ביטוי ביכולת של הרשות המקומית להתקיים.

דוד אזולאי: אריה, אני מבקש לקבל את הנתון של הריבית וההצמדה על כל ההלוואות שהרשויות המקומיות לוקחות.

דוד אזולאי: בסופו של דבר זה דבר שיוצא מכיסו של האזרח.

דוד אזולאי: אני אודה לך מאוד אם תוכל לספק לנו את הנתון הזה.

גבי מימון: הדברים שהציג אריה משקפים בצורה אותנטית את הנתונים ואת המגמות.

גבי מימון: הירידה במענק האיזון היא עובדתית ביחס לשנת 2000.

גבי מימון: אותם נתונים שהושקעו בתכניות הבראה הם נתונים שנאספו מהמקורות שמשרד הפנים מפרסם מעת לעת.

גבי מימון: משרד הפנים נאלץ להתמודד עם מצב לא פשוט בשלטון המקומי .

גבי מימון: חלק ניכר מהבעיות הן לא בעיות שנוצרו כתוצאה מקיצוץ ישיר במענק האיזון, אלא כתוצאה מהשתת עלויות נוספות ממשרדים אחרים.

גבי מימון: משרד הפנים נאלץ להתמודד עם טענות על כך שמשרד החינוך השית עליו כך וכך, משרד הגנת הסביבה השית עליו כך וכך, משרד הרווחה השית עליו כך וכך.

גבי מימון: נראה לראשי הרשויות שהפתרון יכול לבוא ממקורות משרד הפנים שממילא מקוצצים.

גבי מימון: משרד הפנים עובד היום עם נוסחה של מענק איזון שמוכרת לכולם -  נוסחת גדיש.

גבי מימון: זה לא סוד שאנחנו עובדים באיזה שהוא צוות שאני מקווה שתוך חודש יגבש כמה הצעות לשינוי במודל של נוסחת גדיש.

גבי מימון: אני חושב שיש מקום לכמה שינויים.

גבי מימון: חלקם גם הועלו בדו- שיח עם השלטון המקומי.

גבי מימון: יש את העניין של המדד הסוציו אקונומי בנוסחת מענק האיזון וההשפעה שלו כתוצאה מעלייה ומירידה.

גבי מימון: אנחנו שואפים להכניס מדדים נוספים שתהיה להם השפעה לטובה על הרשויות החלשות יותר.

גבי מימון: מכיוון שמדובר במשחק סכום 0, אז מה שיתווסף למישהו ירד בהכרח ממישהו אחר .

גבי מימון: אין כאן מקור חיצוני שיוצר תוספת.

גבי מימון: מענק האיזון ידוע לכם.

גבי מימון: אני לא יכול להסתיר את הרצון הטוב של שר האוצר ושל משרד האוצר.

גבי מימון: בשנת 2010 אני מקווה שנקבל את התוספת של  90 מיליון שקל לטובת שיפוי הרשויות המקומיות.

גבי מימון: כל זמן שהתוצאה נמוכה מהמודל אי אפשר לומר שהיא משביעת רצון.

גבי מימון: בסופו של דבר המודל היה אמור לשפות על הפער שבין ההוצאה הנורמטיבית להכנסה הנורמטיבית.

גבי מימון: כל זמן שלא מגיעים אליו לא משפים על הפער הזה.

גבי מימון: אני חושב שהגעה ל2.6- מיליארד שקל כאשר 2.4 בנוסחת האיזון ו-200 מיליון שקל בנוסח שיפוי שבא לתקן עיוותים, יש בה כדי לתת מענה משמעותי אבל לא מלא.

שלמה מולה: מה יש בתקציב הדו-שנתי?

גבי מימון: בשנת 2011 ו-2012 בסיס התקציב אמור להיות 2.4 מיליארד שקל במענק האיזון.

גבי מימון: גם בשנים האלו אנחנו צפויים לקבל תוספות שתכליתן לשפות את הרשויות  שכתוצאה מהסכום של 2.4 ייפגעו בפער בין המענק בפועל בשנה קודמת למענק על פי נוסחת האיזון של 2.4.

שלמה מולה: כבר עכשיו יש לכם כמעט 5 מיליארד שקל גרעון.

שלמה מולה: כל מה שתגיד לא פותר את הבעיה.

גבי מימון: השקף ייצג בצורה אותנטית את סך כל הקיצוץ במענקי האיזון בין שנת 2000 לשנת 2008 או 2009.

גבי מימון: הוא הציג את התוספות בתקציבי מענקי ההבראה שבאו לתקן כביכול את הגרעון שנוצר בעקבות הקיצוצים.

גבי מימון: אריה הציג בצורה ויזואלית יפה מאוד שאם היינו נותנים אותם במועד יכולנו לחסוך את תכניות ההבראה, יכולנו לאפשר שירות טוב יותר וזמין יותר בשנים שבהן מענק האיזון היה מוקצה בהתאם למודל ולנוסחה.

גבי מימון: אני חושב ובטוח, על פי התייעצות עם גורמי מקצוע בכירים ביותר, שמענק האיזון חייב להיות במתווה רב שנתי ידוע לשלטון המקומי וידוע לרשויות המקומיות.

גבי מימון: אני לא מכיר גורם וארגון שיכול לתכנן את עצמו בלי לדעת בוודאות את התקציב העתידי שלו X שנים קדימה.

גבי מימון: זה שאנחנו נמצאים בחודש כזה ועדיין הסכום המלא של צד המקורות לא ידוע זה מצב בעיתי.

גבי מימון: איך תתכנן את צד ההוצאות שלך אם אתה לא יודע מה צד המקורות שלך?

גבי מימון: נכון להיום רשויות לא יודעות מה יהיה חלקן בשיפוי - אם יהיה -  של הסכום הנוסף שנקבל מהאוצר.

גבי מימון: יש צורך לתת ודאות לתקציב מענק האיזון, כדי שהרשות תדע כמה שנים קדימה מה הסכום שנכלל בצד המקורות שלה ולפי זה תבנה את התקציב השנתי או הרב-שנתי שלה.

מוחמד ברכה: מה סדר הגודל של הסכום הנוסף?

גבי מימון: 2.4 זה הסכום שחולק והוקצה לפי מודל גדיש.

גבי מימון: סדר גודל של 200 מיליון שקל נוספים עומדים באותה שיטת שיפוי.

שלמה מולה: זה אפילו לא מכסה את בעיית המים.

גבי מימון: אין ספק שהמודל, נכון ל-2010, מתקרב ל-3 מיליארד שקל.

גבי מימון: עדיין חסרים 400 מיליון שקל גם אחרי השיפוי.

גבי מימון: בסופו של דבר לממשלה יש את התמונה הכוללת והיא מחליטה על ההקצאה בין המשרדים.

גבי מימון: מי שמסתכל ב-5 השנים האחרונות רואה שיש תהליך של התייעלות ברשויות המקומיות.

גבי מימון: בחלק ניכר מהרשויות המקומיות שיטות הניהול מתקדמות יותר, יעילות יותר וטובות יותר.

גבי מימון: אפשר לראות הזזת משאבים לדברים שהם מקדמי הכנסה.

גבי מימון: גם כאן למדינה יש חלק בצורך לייצר תשתית ליצירת הכנסות לרשויות מקומיות חלשות שלא יכולות מעצמן לייצר את ההכנסות.

גבי מימון: אני מתחיל לשבת עם רשויות מקומיות שהמסקנה מהדיונים היא שיש גרעון מובנה בתקציב ואין שום פוטנציאל לרשות לייצר בצד המקורות או בצד ההכנסה מקורות נוספים ולאפשר לה להתאזן ולתת רמת שירותים לפי סל שירותים של נוסחת גדיש.

גבי מימון: אני בהחלט מבין את הצורך לסייע יותר בצד ההכנסות.

גבי מימון: אני רואה תהליך של התייעלות ברשויות.

גבי מימון: כשסוקרים את 10 השנים האחרונות רואים שכמעט אותן רשויות נמצאות במעגל של תהליך הבראה.

גבי מימון: כשאתה בוחן מי נמצא בתהליכי הבראה אתה רואה שיש איזו שהיא קבוצה קבועה שמתגלגלת בתהליך הזה.

גבי מימון: שם הפתרון יכול להיות פתרון מקרו  שמאפשר לרשויות האלו לייצר הכנסות שלא קיימות להן.

גבי מימון: הנושא שעליו אנחנו מדברים עם האוצר הוא מורכב, הוא לא פשוט.

גבי מימון: את הנושא של אזורי תעשייה מרחביים מהותיים מאוד, גדולים מאוד אני מכיר עוד בהיותי במשרד התמ"ת.

גבי מימון: עד לרגע זה עדיין בוחשים בקדרה הזאת כדי להגיע לנוסחה המתאימה.

גבי מימון: ברגע שאני אבוא ואומר שהאזור משותף לכמה רשויות אני כבר יודע את המחלוקות שהולכות להיות על כמה אחוז לכל רשות, מי יושב בדירקטוריון.

גבי מימון: אנחנו מנסים להתגבר על הויכוחים הצפויים בתהליך.

גבי מימון: אין ספק שיש צורך לייצר את מנגנון הזה ומנגנונים נוספים כדי לאפשר יצירת מקורות הכנסה פרמננטיים ברשויות חלשות שאין להן שום אפשרות.

מוחמד ברכה: חלק מהרשויות שמתגלגלות בתכניות הבראה מנוהלות על ידי ועדות קרואות.

מוחמד ברכה: בכולן יש חשב מלווה.

מוחמד ברכה: איפה האחריות של משרד הפנים?

גבי מימון: אני מוכן להזמין אותך כדי שתראה מה היחס.

גבי מימון: אל תשכח שאלו שנמצאות בוועדה ממונה נאלצות  להתמודד עם תכנית הבראה.

מוחמד ברכה: כמה זמן?

גבי מימון: בסוגיה של ההבראה היה דו-שיח ארוך עם משרד האוצר.

גבי מימון: הוא הסתיים לפני חודש.

גבי מימון: הנושא של תקציב, הנוהל והמדיניות בנושא של אישור תכניות הבראה ותנאי סף לכניסה לתהליך של תכניות הבראה הסתיים.

גבי מימון: אני ביקשתי מרני להתחיל בתהליך של בדיקות של רשויות מסוימות עוד לפני שהנוהל יסתיים.

גבי מימון: עד  היום היו אצל רני קרוב ל-10 רשויות.

גבי מימון: החל משבוע הבא רשויות מגיעות אלי לשיחות סיכום.

גבי מימון: החל משבוע הבא רשויות יוצאות עם תהליך הבראה סגור וסדור.

גבי מימון: אנחנו מתכוונים להאיץ את התהליך בצורה מאוד משמעותית כך שנסיים אותו כמה שיותר מהר.

גבי מימון: ההתמודדויות לא פשוטות.

גבי מימון: יש רשויות עם 100 מיליון שקל גרעון שוטף, גרעון מצטבר.

גבי מימון: לא פשוט ללכת ולתת מענה לרשות שהגרעון המצטבר שלה הוא פי 2 מהתקציב שלה.

גבי מימון: זה נשמע כדבר שבתהליך פשוט אפשר לפתור אותו.

גבי מימון: זה לחלוטין לא פשוט מצד הסכומים שאתה צריך לתת ומצד מרכיבי ההלוואות שאתה צריך לייצר להם כמענה נוסף לפתרון של מימון הגרעון המצטבר.

גבי מימון: בחלק מהמקרים אין אפשרות לייצר להם את האשראי הזה .

גבי מימון: גם עם זה מנסים להתמודד חלק מהרשויות.

גבי מימון: מנסים לתת מענה לתהליך ההבראה.

גבי מימון: תהליך ההבראה נע קדימה.

גבי מימון: הקצב רק הולך וגובר.

סעיד נפאע: לא מזמן היה כאן דיון ונציגי משרד האוצר ומשרד הפנים התקוטטו ביניהם.

סעיד נפאע: כל אחד טען כלפי השני שתכניות ההבראה תקועות עדי כדי כך שהתגלה שרשות אחת נפלה בין הכיסאות שנה שלמה.

סעיד נפאע: עדיין אין נוהל קיים בין משרד האוצר למשרד הפנים לגבי הקצאת התקציבים בתכניות ההבראה.

סעיד נפאע: האם כשדיברת על הנוהל הזה התכוונת לכך שה"סכסוך" הזה הסתיים?

סעיד נפאע: מה הנוהל?

גבי מימון: יש נוהל.

גבי מימון: ביקשתי להעביר לשלטון המקומי את תנאי הסף לכניסה של רשויות לתהליך הבראה.

גבי מימון: אנחנו משתדלים לפרסם באתר כמעט כל מידע – מענקי איזון, שיפוי לרשויות מקומיות.

גבי מימון: אנחנו שקופים.

גבי מימון: הכל בהתאם לקריטריונים.

גבי מימון: גם העניין הזה של תהליך ותנאי הסף לתכניות הבראה מפורסם.

גבי מימון: רשות יכולה לעשות בדיקה לגבי עצמה.

סעיד נפאע: נאמר בישיבה שהייתה כאילו שהעמדה שלכם היא שאתם רוצים להכין תכנית כוללת ושמשרד האוצר יעביר לכם את הכסף הזה.

סעיד נפאע: משרד האוצר אמר שהוא לא יעביר את כל הכסף לתכניות הבראה אלא פר רשות.

סעיד נפאע: כך הייתה המחלוקת בין שני הנציגים.

סעיד נפאע: השאלה לאיפה הגעתם.

סעיד נפאע: האם קיבלתם את התקציב ממשרד האוצר?

גבי מימון: סיכמנו בינינו על הצד בטוב ביותר את דרך ההתנהלות בתקציב ההבראה.

גבי מימון: כל צד יודע מה סמכויותיו ומה היכולות שלו לפעול בתקציב.

גבי מימון: אני חושב שהגענו למתווה טוב ומוסכם על שני המשרדים.

גבי מימון: יש לנו כבר מיפוי של הרשויות שמבחינתנו הן בסדר עדיפות ראשון לכניסה לתהליך ההבראה.

גבי מימון: גם כאן עשינו איזה שהוא תהליך רציונאלי כדי לבחון לפי פרמטרים מסוימים מי הרשות שפוטנציאל ההצלחה שלה בתכנית ההבראה הוא כזה שנשקיע מקורות וגם נראה תוצאות.

זאב בילסקי: למה שלא תעזור לו מהתחלה ותיתן לו את הכסף בזמן?

גבי מימון: אין לי מחלוקת.

גבי מימון: בבקשה, שיתנו את התקציב.

שלמה בוחבוט: גם לפי הנוסחה של גדיש הרשויות מקבלות 81%.

שלמה בוחבוט: כבר מראש יש גרעון של 20%.

דוד אזולאי: מה שאומר המנכ"ל היום זה שבנושא מענקי האיזון הוא לא איש בשורה, כי מה שהיה הוא מה שיהיה.

שלמה מולה: השאלה מה שר הפנים עושה.

דוד אזולאי: אדוני לא נגע במענקי הפיתוח שקוצצו בצורה דרסטית בשנים האחרונות.

דוד אזולאי: המצב הגיע לכך שהיום סדר גודל של 200 מיליון שקל זה תקציב הפיתוח של הרשויות המקומיות.

דוד אזולאי: בעבר היו 500,600 מיליון.

זאב בילסקי: על מה הדיון אם אנחנו יודעים מראש שהוא לא איש בשורה?

זאב בילסקי: באו לפה כל כך הרבה אנשים.

זאב בילסקי: זה לא יכול להמשיך ככה.

זאב בילסקי: אני מכיר את שר הפנים יותר טוב מכל האנשים שיושבים כאן.

זאב בילסקי: אם הוא היה רוצה, מיליארד שקל נוספים היו מגיעים לשלטון המקומי תוך 10 דקות.

זאב בילסקי: תשאל את ליברמן איך עושים את זה.

זאב בילסקי: אם הוא רוצה להציל את השלטון המקומי הוא עושה את זה ב-5 דקות, הוא לא צריך אף אחד מאיתנו.

זאב בילסקי: ב-5 דקות שר הפנים יכול לפתור את בעיית השלטון המקומי אחת ולתמיד.

זאב בילסקי: אנחנו מבזבזים פה את הזמן.

זאב בילסקי: אנחנו ממילא מקבלים משכורת.

זאב בילסקי: ראשי הערים לא מקבלים משכורת כדי לבוא לפה ולבזבז את היום שלהם.

שלמה מולה: אם תגידו ששר האוצר הוא הכתובת אנחנו נבין ונזמין אותו.

גבי מימון: במעבר בין 2010 ל-2011 יש תוספת למשרד הפנים של קרוב ל-1.1 מיליארד שקלים.

גבי מימון: נכון שהיה 1.8, אבל כשמסתכלים על הבסיסים ועל התוספות רואים שיש תוספת של 1.1 מיליארד שקל בתקציב משרד הפנים.

בני כשריאל: מה לגבי אישורי הארנונה?

גבי מימון: אין ספק שבעניין הזה יש כשל.

גבי מימון: לצערי לא מדובר בכשל של שנה אחת אלא של שנים.

גבי מימון: כשהסתכלתי לפני שנה או שנתיים מתי ניתנו אישורי הארנונה, אז אישורי הארנונה לא ניתנו מוקדם יותר.

גבי מימון: כתוצאה מישיבה שקוימה אצל שר האוצר יחד עם יושב-ראש השלטון המקומי סוכם שיוקם צוות של משרד הפנים, של משרד האוצר ושל נציג השלטון המקומי במטרה לגבש נוהל עבודה .

גבי מימון: היום הנוהל מסורבל.

גבי מימון: היום בכל שינוי בהגדרה של סעיף בצו המסים של רשות, הפקיד במשרד הפנים צריך לעיין ולבדוק את ההשוואה.

גבי מימון: הנוהל מסורבל.

גבי מימון: צריך לשנות אותו.

גבי מימון: אני הצעתי כמה אפשרויות כך שנהיה מסוגלים עד 30 ביוני לגמור את כל הרשויות.

גבי מימון: אני מקווה שתוך חודש נגיע לאיזה שהוא סיכום עם משרד האוצר לגבי  תהליך שיהיה קצר יותר, יעיל יותר ויאפשר לנו לתת מענה בזמן קצר יותר.

בני כשריאל: מה לגבי השנה?

בני כשריאל: תאשרו לנו את השנה.

בני כשריאל: אם אנחנו עוברים את נובמבר לא נוכל לגבות את זה וישימו אותנו בחיוב אישי.

רני פינצי: מתוך 134 בקשות שהוגשו לנו כ-30 נשלחו חזרה לרשויות.

רני פינצי: עוד 30 מופיעות אצל השרים.

רני פינצי: זה עניין של 48 שעות - אולי קצת יותר - עד שזה נגמר.

רני פינצי: הרוב נמצא בבדיקות כאלו ואחרות.

רני פינצי: יש 32 בקשות מסובכות.

רני פינצי: יש שם הבהרות ובדיקות שצריך לעשות.

דוד אזולאי: כמה בקשות מוכנות לאישור?

רני פינצי: 30.

דוד אזולאי: צריך את ועדת הכספים?

רני פינצי: לא צריך את ועדת הכספים.

זאב בילסקי: אדוני היושב-ראש, למה אנחנו  צריכים להסכים לזה שהליך בירוקרטי פשוט צריך לקחת חודשים?

זאב בילסקי: למה אנחנו צריכים להסכים לזה?

בני כשריאל: בנובמבר שנה שעברה הגשנו את זה.

זאב בילסקי: לא יכול להיות שהשר מסכים לזה שבמשרד שלו מגישים בנובמבר ואנחנו נמצאים עכשיו באוקטובר.

זאב בילסקי: למה?

זאב בילסקי: מה יש פה להבין?

זאב בילסקי: לא דיברנו פה על כסף, אדוני המנכ"ל.

זאב בילסקי: זה לא עולה גרוש אחד.

זאב בילסקי: צריך להתחיל לעבוד.

זאב בילסקי: למה ראשי הערים צריכים לעבוד מהבוקר עד הערב ואם הם חורגים באים אליהם עם חיוב אישי?

זאב בילסקי: בוא נבוא בחיוב אישי לשר האוצר ולשר הפנים שישלמו את הנזק שנגרם לרשויות המקומיות.

דוד אזולאי: הנושא של הארנונה שווה דיון נפרד.

דוד אזולאי: אני מציע לא לערב שמחה בשמחה.

דוד אזולאי: יש מקומות שאתה בטוח לא תסכים שיעלו את הארנונה.

דוד אזולאי: אני מציע שבעניין הזה נהיה זהירים.

זאב בילסקי: אדוני המנכ"ל, תעשה מעשה.

זאב בילסקי: לוועדה המחוזית אנחנו הולכים באופן אישי.

זאב בילסקי: נלך איתך גם לשר האוצר.

זאב בילסקי: יש יותר מ-70 חברי כנסת בשדולה.

זאב בילסקי: כולם יחתמו על חקיקה שמחייבת את השר לעבוד.

זאב בילסקי: תגיד לי מה צריך לעשות ואנחנו נעשה.

דוד אזולאי: קיימנו כמה דיונים בוועדה בעניין הזה.

דוד אזולאי: אני מבקש שהנושא הזה ייגמר אחת ולתמיד.

דוד אזולאי: אני מבקש לקבוע את התאריך שראשי הרשויות צריכים להגיש את הבקשה ואת התאריך שמאשרים.

דוד אזולאי: אפשר לעשות הליך פשוט.

דוד אזולאי: רשות מקומית שהגישה בזמן צריכה לקבל בזמן.

דוד אזולאי: אם לא,  זה צריך להיות מאושר באופן אוטומטי.

דוד אזולאי: לנו כחברי כנסת יש בעיה עם זה, כי נצטרך לדרוש שזה יבוא לאישור הוועדה.

זאב בילסקי: תקים צוות.

סעיד נפאע: יכול להיות שחושבים שהעמדה שלנו היא מראש כנגד עמדת הממשלה.

סעיד נפאע: בדיון שהיה לא מזמן בוועדה הזאת ציטטתי את מה שאמר מבקר המדינה.

סעיד נפאע: אף אחד לא יכול להאשים את מבקר המדינה כנגוע במשוא פנים.

סעיד נפאע: מבקר המדינה כותב כך: "בשנים 2004, 2006 העבירה הממשלה לרשויות בהבראה מענקים בסך כולל של 1.835 מיליארד שקלים חדשים, אף ששנתיים קודם לכן היא קיצצה מתקציבי הרשויות סכום כמעט זהה.

סעיד נפאע: פעולות מנוגדות אלו מלמדות על העדר מדיניות עקבית ברורה לעניין התמיכה התקציבית של הממשלה ברשויות המקומיות.

סעיד נפאע: ב-2004,2008 הקצתה הממשלה לרשויות המקומיות מענקי הבראה בהיקף כספי של 3.2 מיליארד שקל.

סעיד נפאע: לפי הנתונים המעודכנים לאפריל 2008 הועברו לרשויות המקומיות מענקי הבראה בסך של  2.4 מיליארד שקל".

סעיד נפאע: אני לא חושב  שאחרי 10 שנים הנתונים השתנו.

סעיד נפאע: נדמה לי שהוועדה צריכה לתת את דעתה לגבי שינוי הכללים היסודיים בכל מה שקשור ליחס לרשויות המקומיות.

מאיר כהן: המאבק שאנחנו מנהלים בימים אלה הוא לא רק מאבק על מספרים.

מאיר כהן: אני מאוד מקווה שהוא ייגמר בשיח שיש לנו מול ראש הממשלה על הקצאה של 3 מיליארד, כי רק עם זה אנחנו יודעים לחיות.

מאיר כהן: בפחות מזה אנחנו לא יודעים לחיות.

מאיר כהן: אנחנו הולכים ומבקשים הלוואות.

מאיר כהן: הבנקים סגרו לכ-100 רשויות את האפשרות לקחת הלוואות.

מאיר כהן: אנחנו עומדים בפני קריסה נוראה .

מאיר כהן: בלהט הזה שניצת כל פעם שמדברים על העלאת ארנונה אנחנו משחקים לידיהם של אנשי האוצר.

מאיר כהן: אנחנו נכנסים לכיס של האזרח בצורה גסה כמעט בכל דבר.

מאיר כהן: ראו את מחירי המים, ראו את סיפור התאגידים שהאזרח צריך לממן.

מאיר כהן: כל הסיפור הזה סביב העלאת הארנונה הוא חרב פיפיות.

מאיר כהן: יכול להיות שנמלא את כיסנו בעוד מיליון או שניים, אבל זה יחזור כי אנחנו כך מכופפים את האזרחים.

מאיר כהן: המאבק הוא על פניו של השלטון המקומי.

מאיר כהן: המאבק הוא על מה הוא השלטון המקומי.

מאיר כהן: יש יחס מזלזל איום ונורא.

מאיר כהן: רשויות ערביות לא שילמו שכר 7 חודשים.

מאיר כהן: אף אחד לא מדבר.

מאיר כהן: כ-38 רשויות יהודיות לא תוכלנה לשלם את משכורת נובמבר דצמבר אלא אם כן המצב הזה ייפתר.

מאיר כהן: אף אחד לא מדבר.

מאיר כהן: שמחתי לשמוע את הדברים של חבר הכנסת ביילסקי.

מאיר כהן: אנחנו זקוקים לתמיכה שלכם.

מאיר כהן: אמר יושב-ראש הוועדה שאין פה קואליציה ואופוזיציה.

מאיר כהן: אנחנו הם אלה שהאזרחים ניצבים בפתחנו.

מאיר כהן: אנחנו הם אלה שצריכים לתת תשובות.

מאיר כהן: אני לא רוצה להעביר את ביקורתי על הסכמים קואליציוניים, אבל ראינו איך 400, 500 ומיליארד שקלים עוברים מיד ליד.

מאיר כהן: אנחנו מתבזים.

מאיר כהן: ראשי ערים מתבזים.

מאיר כהן: אנחנו הופכים לפושטי יד.

מאיר כהן: יש כאן ערים שמתנהלות יוצא מן הכלל.

מאיר כהן: אני שמח שסוף סוף מציינים שראשי ערים הם לא מושחתים ומנהלים את הערים שלהם.

מאיר כהן: אחרי שהצלחנו לאזן מאות רשויות באים ומודיעים על קיצוצים שמחזירים אותנו כמה שנים אחורה.

מאיר כהן: אדוני היושב-ראש, אנחנו צריכים את התמיכה שלך.

מאיר כהן: צריך עוד דיון ועוד דיון.

מאיר כהן: צריך להקים את הצעקה המתאימה, כי בסופו של יום החבר'ה האלה יגיעו לכאן.

מוחמד ברכה: העניין הוא לא  בשורה או לא בשורה.

מוחמד ברכה: במה שאמור להיות מובא לשולחן הכנסת אין בשורה.

מוחמד ברכה: אם לא נעשה מעשה עכשיו כל דקה אחר כך תהיה מאוחרת.

מוחמד ברכה: אם בחודש הקרוב כשיובא התקציב לקריאה ראשונה לא נעשה את מה שצריך כחברי כנסת אני חושב שאחר כך יהיה מאוחר.

מוחמד ברכה: מענקי האיזון צריכים להיות בגוף התקציב, לא בתוספת.

מוחמד ברכה: התוספת שבאה כאילו לפתור בעיות לא פותרת שום בעיה.

מוחמד ברכה: אני מסכים עם מה שאמר חבר הכנסת ביילסקי ששר הפנים יכול.

מוחמד ברכה: הוא לא מרכיב זניח בממשלה.

מוחמד ברכה: אדוני היושב-ראש, אתה כיושב-ראש ועדת הפנים שייך לאותה מפלגה.

מוחמד ברכה: אתה לא עומד בראש ועדה שולית.

מוחמד ברכה: כנראה שבמשרד הפנים אנחנו זקוקים לשר.

מוחמד ברכה: אני לא רוצה לדבר על העיסוקים האחרים של שר הפנים, אבל לפחות שיתפקד כשר פנים.

מוחמד ברכה: אחד התפקידים המרכזיים הוא לדאוג לשלטון המקומי.

מוחמד ברכה: השלטון המקומי לוקח חלק נכבד במטלות שהיו מוטלות על המדינה ועל הממשלה.

מוחמד ברכה: אני אמרתי לחבר הכנסת ביילסקי שאולי נגיש הצעת חוק שתחייב בנושא של הארנונה.

מוחמד ברכה: אני לא מתלהב מהעלאת ארנונה, אבל לפחות שהעניין הזה יתנהל על פי מינהל תקין.

מוחמד ברכה: יש פה 70 חברי כנסת שיבואו ויגידו משהו ברור בעניין בסיס התקציב של הרשות המקומית ומענקי האיזון.

מוחמד ברכה: אני חושב שכשחברי הקואליציה באים ואומרים שאין פה קואליציה ואין פה אופוזיציה הם צריכים לפרוע את המילים האלו.

מוחמד ברכה: אני נמצא באופוזיציה.

מוחמד ברכה: אני משוחרר.

מוחמד ברכה: אדוני היושב-ראש, למה שאתה אומר אתה צריך להיות מחויב.

מוחמד ברכה: שר הפנים צריך להיות מחויב לשלטון המקומי.

מוחמד ברכה: אי אפשר להגיד שיש לו דעה על ההתנחלויות, על המצפים החוקיים והבלתי חוקיים, על סילואן ואין לו דעה על מה שקורה כאן.

דוד אזולאי: כנראה שלא שמעת אותו בנושא השלטון המקומי.

מוחמד ברכה: אני לא צריך לשמוע אותו.

מוחמד ברכה: אני צריך לראות את המספרים.

מוחמד ברכה: אם הוא זקוק לתמיכה מול משרד האוצר, בבקשה, אנחנו נמצאים.

מוחמד ברכה: להביא לפה ראשי ערים מכל הארץ ולמכור להם מילים כמה זה חשוב, כמה שהם עושים עבודת קודש ושזו נקודת המגע בין האזרח והשלטון זו עבודה בעיניים.

משה אבוטבול: יושב ראש-הוועדה, ישר כוח  על הדיון הפורה הזה.

משה אבוטבול: החלטנו בשלטון המקומי על שביתה רק לאחר שבחנו וראינו שזאת השביתה מהמוצדקות ביותר שידעה הרשות המקומית.

משה אבוטבול: דוד, אמרת שהכלבים נובחים והשיירה עוברת.

משה אבוטבול: זה הגיע למצב שכשהכלבים נושכים השיירה נעצרת.

משה אבוטבול: אנחנו נעצרים כאן כדי להגיד לכם שאנחנו מרגישים ננשכים.

משה אבוטבול: ברשות שלי - ואני בטוח שזה קיים בעוד כמה מקומות - חסרות כ-300 כיתות לתלמידים שנמצאים בקרוואנים.

משה אבוטבול: אני מקבל הרשאות בצורה זעומה ממשרד החינוך.

משה אבוטבול: לכל הרשאה אני צריך להשלים מכספי שלי כדי להתאים את זה למצבים טופוגרפיים של אותו שטח.

משה אבוטבול: זה נופל על הרשות.

משה אבוטבול: לא נוכל לעמוד בדברים מהסוג הזה.

משה אבוטבול: על הנושא של תאגידי המים דיברו, אבל זה נושא לא קל.

משה אבוטבול: מחייבים אותנו להקים את תאגיד המים.

משה אבוטבול: אין לנו את הלוקסוס להימנע מהנושא הזה.

משה אבוטבול: יש את הנושא של חוק נהרי.

משה אבוטבול: פונים אלינו ממשרד הפנים לקיים את חוק נהרי.

משה אבוטבול: אני בעד.

משה אבוטבול: אני בעצמי ברשות שלי מקיים את חוק נהרי, אפילו פלוס.

משה אבוטבול: ברשות כמו אצלנו ש-60% מהתלמידים שייכים למגזר החרדי, להביא ממצב שלא היו מקבלים למצב של חוק נהרי מדובר בכמה מיליונים.

משה אבוטבול: זה גם נופל עלי.

משה אבוטבול: אולי ברשות שיש בה בית ספר אחד או 2 בתי ספר לא מורגש הנושא הזה של חוק נהרי, אבל כשמדובר אצלי בעשרות בתי ספר זה מכביד.

משה אבוטבול: הדבר האחרון זה הקטע של אזורי תעשייה.

משה אבוטבול: בעיר כמו בית שמש שבונים עשרות יחידות דיור צריך להקים אזורי תעשייה כדי שיהיו העוגן הכלכלי.

משה אבוטבול: אנחנו לא אויבים של שר הפנים.

משה אבוטבול: אלי ישי הוא שר חברתי.

משה אבוטבול: הוא שר שקרוב לליבם של ראשי הרשויות.

משה אבוטבול: אני זוכר תקופה שהיו מתחננים כדי להיפגש עם פורז.

משה אבוטבול: אנחנו באים עכשיו לרתום את אלי למאבק הזה, כי אנחנו יודעים שהוא יכול להוביל את זה בצורה טובה.

משה אבוטבול: אנחנו מעריכים את העשייה שלו ומבקשים שהוא יהיה חלק אינטגראלי מהמאבק.

משה אבוטבול: אני בטוח שאם הוא יוביל את זה כמו שהוא מוביל הרבה מאבקים  אנחנו נצליח.

אורי מקלב: אין כמעט נושא שהרשות המקומית צריכה להתמודד איתו ואין בו שינוי תקציבי.

אורי מקלב: מה שכואב זה שהשפה היחידה שמקשיבים לה זאת שפת השביתה שעושה נזק.

אורי מקלב: הרשויות סובלות מזה ראשונות.

אורי מקלב: זאת השפה שמדברים איתה.

אורי מקלב: היא לא עוזרת, כי זה חוזר כבומרנג אל הרשויות.

אורי מקלב: ההשתתפות של חברי הכנסת מכל חלקי הבית מעידה על כך שכולנו יודעים את המצוקה, שכולנו יודעים את ההתמודדויות.

אורי מקלב: אנחנו עם האהדה, ההקשבה ועם ההזדהות המאוד חזקה לא עוברים לשלב המעשי.

אורי מקלב: הסיבה שאנחנו לא עוברים לשלב המעשי מול משרד האוצר ומול משרד הפנים היא מכיוון שעוד לא השכלנו למצוא איפה אנחנו יכולים לשים את הנקודה שבה אנחנו עוצרים כדי שיהיו תוצאות, לא רק הדיבורים שלנו.

אורי מקלב: יכול להיות שלקראת תקציב אנחנו צריכים  לקחת נושא מסוים, חוק מסוים ולהתאחד.

אורי מקלב: בחוקים האלה אנחנו נעלה ונציף את העניין עד שנגיע לתוספת תקציבית או לכל השינויים שאנחנו נתבקש.

אורי מקלב: בלדבר בלי להעביר את זה לשלב המעשי לא נצליח לקדם את העניין.

אורי מקלב: משרד הפנים הפסיק להיות זה שרואה את עצמו עומד בראש המאבקים של הרשויות.

אורי מקלב: הוא עומד בראש האדמיניסטרציה.

אורי מקלב: הוא אולי עושה את זה בצורה מצוינת.

אורי מקלב: הוא גם מייעל את העבודה בתוך הרשויות.

אורי מקלב: העניין של לעמוד בראש המאבק בנושא התקציבי הולך ופוחת.

אורי מקלב: אנחנו צריכים להחזיר את זה כדי שגם משרד הפנים יהיה שותף ויגיד שלא מתקדמים הלאה עד שאין תוספת תקציבית לרשויות.

ראמז ג'ראיסי: אני מסכים עם חבר הכנסת זאב ביילסקי שאמר ששר הפנים צריך לגרום לשינוי.

ראמז ג'ראיסי: אולי הגיע הזמן שבממשלה כל כך גדולה יהיה שר לענייני שלטון מקומי, כדי שיהיה דגש ותהיה התעניינות בעניינים של השלטון המקומי.

ראמז ג'ראיסי: דבר כזה קיים במקומות רבים בעולם.

ראמז ג'ראיסי: המצב של הרשויות החלשות הרבה יותר קשה מהמצב של רשויות אחרות.

ראמז ג'ראיסי: משקל מענק האיזון בתקציב של רשות חלשה יותר גדול ממשקלו ברשות יותר חזקה.

ראמז ג'ראיסי: כשהקיצוץ נעשה באופן רוחבי ההשפעה השלילית שלו על תקציבה של רשות מקומית חלשה, ובכלל זה הרשויות הערביות, הרבה יותר גדול.

ראמז ג'ראיסי: המשבר ברשויות הערביות הוא הרבה יותר עמוק.

ראמז ג'ראיסי: יש היום 13 רשויות מקומיות שמנוהלות על ידי ועדות קרואות.

ראמז ג'ראיסי: יש ראשי רשויות שממונים על ידי משרד הפנים.

ראמז ג'ראיסי: לא היה תקדים למצב הזה.

ראמז ג'ראיסי: פיזור הרשויות המקומיות לא היה בתקופתו של השר הנוכחי, הוא היה בתקופתו של השר הקודם.

ראמז ג'ראיסי: הכסף שמיועד כמענקים לתכניות ההבראה אינו מספיק ולא יביא לפתרון.

ראמז ג'ראיסי: אין פתרון לנושא של אשראי בנקים, שזה חלק מתכניות ההבראה.

ראמז ג'ראיסי: כשאין אשראים אי אפשר לעמוד ביעדי ובתנאי תכנית ההבראה.

ראמז ג'ראיסי: אותן רשויות יחזרו פעם נוספת למצב הגירעוני שמחייב שדרוג תכניות הבראה.

ראמז ג'ראיסי: דבר שמדאיג אותי בדבריו של מנכ"ל משרד הפנים הוא הנושא של שינוי בנוסחת גדיש.

ראמז ג'ראיסי: מי שיפגע מהקטנת משקלו של המדד הסוציו- אקונומי אלו הרשויות החלשות שיהיו עוד יותר חלשות, כי מהן ייקחו כסף ויתנו לרשויות היותר חזקות.

ראמז ג'ראיסי: לפני 3 שנים ממשלת ישראל, לאחר מאבק ממושך, החליטה על הקמת ועדה ציבורית שידועה בשם ועדת שיינין.

ראמז ג'ראיסי: הוועדה הזאת סיימה את עבודתה.

ראמז ג'ראיסי: יושב כאן אריה מצליח שהוא חבר בוועדה הזאת.

ראמז ג'ראיסי: ברור שמסקנות הוועדה הזאת יביאו לכך שיהיה צורך להגדיל את מענק האיזון.

ראמז ג'ראיסי: במקום להיאבק כדי שהוועדה שהוקמה מכוח החלטת הממשלה ההמלצות ייושמו ותהיה תוספת תקציבית, מחפשים פתרונות אחרים שהם עוקפים את ועדת שיינין.

ראמז ג'ראיסי: זה יביא לכך שייקחו מהחלשים ויתנו לפחות חלשים.

ראמז ג'ראיסי: אני חושב שצריך לדרוש לקיים את המלצות ועדת שיינין, כדי שיהיו מספיק משאבים.

ראמז ג'ראיסי: על פי ההמלצות שלה לא יילקח דבר מאף אחד ותהיה תוספת ליותר חלשים.

ראמז ג'ראיסי: הדבר האחרון הוא מים וביוב.

ראמז ג'ראיסי: אחרי שנאלצנו להקים תאגידי מים וביוב יש את הנושא של ההלוואות האוצריות של מים וביוב.

ראמז ג'ראיסי: על פי הבטחת נציגי הממשלה להקמת התאגידים האלה, פירעון ההלוואות מיום הקמת התאגיד יעבור לתאגיד כחלק מהחזר עלות הנכסים שעוברים לתאגיד.

ראמז ג'ראיסי: לצערי, משרד האוצר ומשרד התשתיות מתכחשים להבטחה הזאת.

ראמז ג'ראיסי: שנים מאז הקמת התאגידים אנחנו  פורעים את ההלוואות שאין להן מקור מימון.

ראמז ג'ראיסי: אנחנו עתרנו לבג"ץ בנושא הזה.

ראמז ג'ראיסי: דרך לא ראויה לעבוד מול משרדים ממשלתיים דרך בג"ץ.

ראמז ג'ראיסי: מרכז השלטון המקומי מצטרף לבג"ץ הזה.

ראמז ג'ראיסי: אני מבקש ממך, אדוני היושב-ראש, להתערב כדי לסיים את הפרשה הזאת בלי הכרעת בג"ץ.

מגלי והבה: חשבתי שמנכ"ל משרד הפנים יביא לנו ישועה.

מגלי והבה: שמתי לב שהוא בא לסנגר על האוצר.

מגלי והבה: במשברים הקודמים הוא היה אומר שזה מה שיש לו ושנלך לאוצר.

מגלי והבה: היום הוא בא לסנגר על האוצר ב- 200 מיליון השקל שישלימו לו את השיפוי.

מגלי והבה: אדוני היושב-ראש, אנחנו במשבר עמוק של השלטון המקומי.

מגלי והבה: יש קואליציה ויש אופוזיציה.

מגלי והבה: הקואליציה יכולה היום לחייב את הממשלה להקצות תקציב נוסף לרשויות המקומיות.

מגלי והבה: הקצנו בשנה שעברה כ-7,8 מיליארד שקל לתשתיות ולכבישים.

מגלי והבה: חלק גדול מהתקציבים האלה לא נוצלו ולא ינוצלו.

מגלי והבה: למרות העבודה בתשתיות אפשר להעביר מיליארד, מיליארד וחצי שקל לשלטון המקומי.

מגלי והבה: בלדחות את הקץ כך שהחלשות ימשיכו  להיות חלשות אנחנו מאבדים את המאבק ואת המטרה.

מגלי והבה: אנחנו כאופוזיציה נתמוך בכם כקואליציה ללחוץ על הממשלה להקצות את התקציב הזה.

מגלי והבה: כל תשובה שהיא מעבר לדברים האלה זה לעבוד על ראשי הרשויות.

מגלי והבה: הסנגור של משרד הפנים על האוצר הופך אותם להיות  שותפים לעבירה.

מגלי והבה: השלטון המקומי והטיפול באזרחים הפך להיות בסדר עדיפות אחרון ולא ראשון.

מגלי והבה: התחלתם יפה במאבק שלכם שניסיתם לשבות.

מגלי והבה: שכנעו אתכם בעוד ישיבה ובעוד ישיבה.

מגלי והבה: מזה לא יצא כלום.

מגלי והבה: אתם חוזרים עם נייר ריק.

מגלי והבה: צריך את המאבק הזה.

מגלי והבה: המאבק הוא לא לנסות לדחות, לא לנסות לשכנע, אלא להקצות תקציב נוסף לשלטון המקומי ולרשויות.

עופר בן-אליעזר: אני מישוב שמגדירים אותו כרמה סוציו אקונומית גבוהה.

עופר בן-אליעזר: אני נחשב לחזק.

עופר בן-אליעזר: זה מדד שאני מבקש מכולנו לעשות בו סדר.

עופר בן-אליעזר: כשאתם מחוקקים חוקים תראו מאיפה מביאים תקציב לחוקים האלה.

עופר בן-אליעזר: חוקקו חוק של  היטל הטמנה.

עופר בן-אליעזר: אנחנו צריכים לשלם היטל הטמנה.

עופר בן-אליעזר: לפי התקנה של המשרד להגנת הסביבה אנחנו צריכים לממן.

עופר בן-אליעזר: לכל חוק שמחייב אותנו תנו כסף לבצע.

עופר בן-אליעזר: אנחנו הזרוע שלכם לביצוע.

דוד אזולאי: היטל ההטמנה טרם עבר.

עופר בן-אליעזר: אנחנו התחלנו לשלם 10 שקלים, עלינו ל-20.

עופר בן-אליעזר: עכשיו אני משלם 50 שקלים לטון.

עופר בן-אליעזר: רוצים עכשיו להעלות את היטל ההטמנה.

דוד אזולאי: אני יודע שרוצים להעלות ויש מאבק.

דוד אזולאי: אני מתואם עם השלטון המקומי ועם משרד האוצר על מנת להגיע לנוסחה שתהיה מקובלת על כולם.

עופר בן-אליעזר: גם ה-50 שאנחנו משלמים לא תוקצב.

דב חנין: אנחנו נמצאים ברגע קריטי.

דב חנין: השלטון המקומי הגיע למצב בלתי אפשרי.

דב חנין: זה מאוד בולט בחלק מהרשויות המקומיות.

דב חנין: גם רשויות מקומיות שעדיין לא מרגישות את זה בצורה מאוד חריפה ירגישו את זה, כי אנחנו בשנתיים הקרובות נראה את התוצאות של העלויות והעומסים שיש על השלטון המקומי מבלי שיש לו מימונים מקבילים.

דב חנין: אנחנו נמצאים ברגע של הזדמנות.

דב חנין: התקופה שלפני אישור תקציב היא רגע של הזדמנות.

דב חנין: אם נחמיץ אותה אנחנו נבכה במשך שנתיים.

דב חנין: אני מציע להזמין לדיון הבא של הוועדה בנושא הזה את שר האוצר.

דב חנין: השאלות שעומדות פה הן שאלות של אחריות וסדרי עדיפויות.

דב חנין: עם כל הרצון של משרד האוצר לסייע אני רואה שהוא לא כל כך  מצליח לתת פתרונות ותשובות למצוקות.

דב חנין: אני חושב שדיון כזה הוא דיון חיוני.

דב חנין: אם מהדיון הזה לא נצליח להגיע לפתרונות מעשיים, אני מציע שנזמין לישיבה נוספת את ראש הממשלה.

דוד אזולאי: אני לא מקל ראש בבקשה שלך, רק רציתי שתדע שהשלטון המקומי אמור לשבת בשבוע הבא עם ראש הממשלה.

דוד אזולאי: אני מקווה שראש הממשלה יהיה איש בשורה לשלטון המקומי.

דב חנין: הלוואי וראש הממשלה ייתן את מה כל מה שאתם רוצים.

דב חנין: אם לא, ראש הממשלה צריך לבוא לוועדת הפנים.

דב חנין: קודם כל שיבוא שר האוצר.

דב חנין: אם שר האוצר לא ייתן את התשובות, אז ראש הממשלה ייתן את התשובות.

דב חנין: הוא צריך לשמוע את הטענות ולתת דין וחשבון לציבור דרך הדיון של הכנסת בנושא הזה.

נחום עופרי: זה תהליך מתמשך שבו אנחנו באים לפה, מודים ליושב-ראש ועדת הפנים על הדיון, מתקיים דיון, מתלהטים, תומכים והקיצוץ ממשיך.

נחום עופרי: קיצוץ מענקי איזון, קיצוץ מענקי פיתוח, כל מיני היטלים וגזרות שמושתות על הרשויות.

נחום עופרי: אמר פה חבר כנסת נכבד שהרשויות החזקות לא סופרות את החלשות.

נחום עופרי: זה לא נכון.

נחום עופרי: ברור לנו שכולנו בסירה אחת.

נחום עופרי: היה פה גם ראש עיריית חולון.

נחום עופרי: אנחנו ייצגנו את הרשויות החזקות.

נחום עופרי: אנחנו מסתכלים על הדברים בעין אחת, מתואמים והולכים ביחד.

נחום עופרי: אני רוצה להצטרף לקודמי בעירייה, זאב ביילסקי.

נחום עופרי: אני מציע שלפני שמזמינים את שר האוצר ואת ראש הממשלה, יזמינו את שר הפנים.

נחום עופרי: שר הפנים צריך לבוא ולהסביר מה הוא עושה למעננו.

נחום עופרי: הוא צריך להגיד ולהציג מה הוא עושה למען הרשויות.

נחום עופרי: אם הוא יעשה כמיטב יכולתו המצב ישתנה.

נחום עופרי: אין לי ספק בזה.

נחום עופרי: אדוני היושב-ראש, אני חושב שיש לך קצת קשרים איתו.

נחום עופרי: אנחנו נשמח להצטרף ולדון יחד איתו לפני שחוק התקציב עולה.

נחום עופרי: אנחנו נשמח לדון ולראות איך מקדמים את הנושאים של השלטון המקומי.

נחום עופרי: אנחנו נמצאים בדקה ה-100,  לא בדקה ה-90.

דוד אזולאי: מותר לי להגן קצת על שר הפנים ולומר איזה מאבק הוא ניהל לטובת ראשי הרשויות.

דוד אזולאי: יש תוצאות.

דוד אזולאי: בכל זאת הוגדלו תקציבי מענקי האיזון בזכות המאבק של שר הפנים.

נחום חופרי: עשו את זה בשיטת העז.

נחום חופרי: אחרי זה הוציאו אותה.

דוד אזולאי: אני מסכים איתך שזה לא מספיק.

דוד אזולאי: אני חושב שצריך להגדיל את מענקי האיזון.

דוד אזולאי: אם לא מגדילים, אז לפחות לתת את ה-100%, לא להישאר עם 80%.

נחום חופרי: ה-100% זה 4 מיליארד.

דוד אזולאי: זה מאבק צודק שצריך להתעקש עליו.

שלמה מולה: אני נמצא בכנסת כמעט 3 שנים ואין יום שלא מדברים על המצוקה של הרשויות המקומיות.

שלמה מולה: השיטה הזאת של מנכ"ל משרד הפנים או של שר הפנים שזורקים את האחריות על משרד האוצר זה לא עניין אחראי.

שלמה מולה: אם לשר הפנים לא טוב, הוא לא מסוגל, שיקום וילך הביתה.

שלמה מולה: לא ייתכן שהוא לוקח אחריות מיניסטריאלית והכתובת היא אצל מישהו אחר.

שלמה מולה: אני מקווה שהמאבק של הפרד ומשול בין ראשי רשויות כדי שלא יהיו מאוגדים, מלוכדים יהיה מאבק שיישא פרי בהמשך.

שלמה מולה: ראינו מה שהיה לפני שנה או פלוס, שלקחו כמה ראשי רשויות, ישבו איתם באיזה חדר צדדי, סגרו איזו שהיא עסקה ובסופו של דבר זה התפוצץ.

שלמה מולה: אם המאבק לא יהיה עיקש ומשותף הוא לא יישא פרי.

שלמה מולה: יש אפליה מכוונת כלפי ראשי רשויות ערביות, דרוזיות והפריפריה.

שלמה מולה: המדינה לא שמה עליהם.

שלמה מולה: הדבר הזה צריך להיאמר בצורה ברורה וצלולה.

שלמה מולה: יש כאלה שטוב להם ונוח להם למנות ועדות קרואות כדי לפתור בעיית ג'ובים של איזה מקורב של שר.

שלמה מולה: למה מקצצים במענקי האיזון כשמביאים ועדה ממונה?

שלמה מולה: בסופו של דבר הרשות נחנקת.

שלמה מולה: באותם אזורים שאין אזורי תעשייה הם לא יכולים לגבות ארנונה.

שלמה מולה: המעגל הוא אותו מעגל, הסחרור הוא אותו סחרור.

שלמה מולה: אחר כך באים ואומרים שצריך חשב מלווה.

שלמה מולה: באותה להיטות ששר הפנים רוצה לגרש את ילדי העובדים הזרים ובאותה להיטות שהוא רוצה להגן על חוק הנאמנות הדרקוני ומטומטם, הוא יכול גם להגן על ראשי הרשויות.

שלמה מולה: אני פונה ליושב-ראש הוועדה לביקורת המדינה על מנת שיקיים דיון בשאלה איך יכול להיות שראשי רשויות מבקשים ממשרד הפנים לתת תשובות חיוביות או שליליות בעניין הארנונה וזה לוקח 5,6 חודשים,  שנה.

שלמה מולה: למה זה קורה?

שלמה מולה: זה עניין בירוקרטי.

שלמה מולה: למה שר הפנים או פקידי משרד הפנים לא יכולים לתת תשובה תוך חודש או חודשים לבקשה של ראש רשות אם להעלות ארנונה או לא להעלות ארנונה.

שלמה מולה: אם זה היה נושא שקשור לישיבות, תאמין לי, הייתם מוצאים כסף.

יצחק הלוי: הבעיה המרכזית טמונה בממשקים בין השלטון המרכזי לשלטון המקומי.

יצחק הלוי: בציר העבודה יש ליקויים רבים מאוד שנבחנו גם ברמה האקדמית וגם ברמה האופרטיבית.

יצחק הלוי: אין ספק שהליקויים האלה גורמים לכך שמוטלות עלינו גזירות שאנחנו לא יכולים לעמוד בהן .

יצחק הלוי: דוגמה שהועלתה פה היא היטל ההטמנה.

יצחק הלוי: דוגמה נוספת זה כל נושא התאגידים.

יצחק הלוי: אני אומר את זה כרשות שהקימה תאגיד.

יצחק הלוי: היום אני משלם לתאגיד על חשבון החינוך.

יצחק הלוי: הצעתי האופרטיבית היא שבכל אותן החלטות שמתקבלות בשלטון המרכזי, שהן בעלות זיקה ישירה לאחריות שלנו כשלטון מקומי, ראוי שתהיה בדיקה קצת יותר מעמיקה.

יצחק הלוי: נראה לי שיש זילות החלטה בין ההחלטות שמתקבלות פה לבין הגזרה שנופלת עלינו.

יצחק הלוי: אני רוצה לנצל את הבמה ולבקש שתתחילו להתכנס כבר בימים אלה להוצאה של מיליארדים שנצטרך להוציא מקופת המדינה על גל המסתננים הפוקד את מדינת ישראל.

יצחק הלוי: אנחנו נמצאים היום במצב של 30 ומעלה אלף מסתננים שנמצאים במדינת ישראל.

יצחק הלוי: שאלתי את גברת טרנר אם גידול במספר התושבים מקנה לי זכויות.

יצחק הלוי: אני גדלתי ב-13% ובינתיים אני רק מוציא, אין לי הכנסות.

יצחק הלוי: יש לי בעיה עם זה שהגבול פרוץ וכל דכפין יכול להיכנס.

יצחק הלוי: אדוני היושב ראש, אני כל יום עומד בוואדי שלמה, בעין נטפים ורואה עשרות אנשים חודרים לגבולות מדינת ישראל.

יצחק הלוי: אני זועק לשמיים לעצור את הדבר הזה.

יצחק הלוי: עשיתי סיור עם ד"ר רודי ניסן ביום שלישי.

יצחק הלוי: הוא הזדעזע כמוני.

יצחק הלוי: אני קולט היום קליטה של אלפי אנשים מבלי שיש לי מסוגלות לקלוט אותם.

יצחק הלוי: זה נכון לתל אביב , זה נכון לאשדוד.

יצחק הלוי: שמעתי שגם עברו לבני ברק.

יצחק הלוי: אני מבקש  בכל לשון של בקשה לחקור למה שר הביטחון לא מיישם את החלטת הממשלה כפי שהתקבלה ב-17,18 בחודש יולי.

חנא סוייד: אני לא רוצה לחזור על הדברים שראשי הרשויות כאן הטיבו לבטא לגבי המצוקה שהם עוברים בניהול המשאבים, בניהול התקציבים ובעבודות הפיתוח של הרשויות השונות.

חנא סוייד: אני מסתכל על העניין באופן גלובאלי.

חנא סוייד: בחומר שחילקו ובמצגת של השלטון המקומי אנחנו רואים שמענקי האיזון בשנת 2000 היו  4.2 מיליארד שקל.

חנא סוייד: היום זה 2.4 מיליארד שקל.

חנא סוייד: האם המטלות של הרשויות המקומיות פחתו מאז שנת 2000 עד היום?

חנא סוייד: כולנו יודעים שבדיוק ההיפך.

חנא סוייד: דברים שקשורים לפיתוח, למערכות חינוך, לאזורי תעשייה התגלגלו לפתחן של הרשויות המקומיות.

חנא סוייד: נוסיף לכך שהרשויות המקומיות פעלו להתייעלות, לפיטורים.

חנא סוייד: מה הן לא עשו עד עכשיו בשביל להסתדר.

חנא סוייד: לא יכול להיות שב-10 שנים יורידו ב-40% ממענקי האיזון הריאליים של הרשויות המקומיות.

חנא סוייד: אני מסתכל על הכלכלה, על המשק, על התקציב של המדינה.

חנא סוייד: המדינה מתפתחת כל שנה ב-4%, 5%.

חנא סוייד: התקציב של המדינה גדל כל הזמן.

חנא סוייד: המאזן יותר טוב.

חנא סוייד: האוצר מדבר על הכלכלה שהיא איתנה וצועדת מהצלחה להצלחה.

חנא סוייד: לאיפה הולך הכסף הזה אם הוא לא הולך לרשויות המקומיות?

חנא סוייד: המנגנון של מענקי איזון הוא מנגנון של פיזור עושר.

חנא סוייד: במקום שאתה אוסף עושר ויש לך גידול בהכנסות המדינה צריך מנגנון של פיזור.

חנא סוייד: המנגנון הזה הוא מנגנון לקוי.

חנא סוייד: מענקי האיזון הולכים ופוחתים.

חנא סוייד: יש לנו מדינה עשירה ורשויות מקומיות חלשות ועניות.

חנא סוייד: הדבר הזה זועק לשמיים.

חנא סוייד: הציעו כאן חבריי להביא את שר הפנים או את שר האוצר.

חנא סוייד: צריך להביא גם את שר הפנים וגם את שר האוצר.

חנא סוייד: אני בעד ראשי הרשויות, אני בעד המאבק, אני בעד להגדיל את מענקי האיזון.

חנא סוייד: שר האוצר אומר שיש מספיק כסף, שהם לא מתייעלים והם לא מוציאים את הכסף בדרך הנכונה.

חנא סוייד: צריך להביא את 2 השרים המכובדים לכאן.

חנא סוייד: בסופו של דבר יש החלטה פוליטית, יש הרמת יד, הרמת אצבע בעד תקציב שמפלה את ראשי הרשויות המקומיות החלשות.

חנא סוייד: אפשר להפעיל את הכוח של הקואליציה בכך ש-2.4 יתחילו במגמה של עלייה בחזרה למה שהיה בשנת 2000.

חנא סוייד: הצעקה שיש כאן היא מצד כל ראשי הרשויות המקומיות בכל רחבי הארץ, במיוחד  של ראשי הרשויות המקומיות הערביות.

חנא סוייד: הצרה היא של כולם, לא רק של הרשויות המקומיות הערביות.

חנא סוייד: מדובר בהתייחסות השלטון המרכזי לשלטון המקומי.

חנא סוייד: צריך לחץ.

חנא סוייד: חברי הקואליציה מעמידים פנים שהם בעד הרשויות המקומיות אבל הם מורידים את המענקים מ-4.2 ל-2.4.

יואל חסון: אני קורא כאן את המסמך שכתב יושב-ראש מרכז השלטון המקומי.

יואל חסון: הייתי בחדרו לפני חצי שנה שבו הוא עדכן על הסיכום שהיה עם האוצר.

יואל חסון: הסיכום היה שבשנת 2011 ו-2012 תהיה הגדלה, אבל הנה אנחנו רואים שהייתה החלטת ממשלה שלא מתייחסת לסיפור הזה.

יואל חסון: אני מוחה על פגיעה בשמה של מדינת ישראל.

יואל חסון: הייתה פה התחייבות שלטונית והיו סיכומים ברורים שהוצגו שלא מתייחסים אליהם.

קרן טרנר: כל הסיכום מומש.

יואל חסון: ל- 2011 ו-2012 יש 2.4.

יואל חסון: זה לא הסיכום.

קרן טרנר: אני אציג בפניך את הסיכום.

יואל חסון: אם יש סיכום, לפחות שיעמדו בו.

יואל חסון: אני בהחלט ארים את הכפפה בעניין הזה של אישורי הארנונה.

יואל חסון: זאת שערורייה.

יואל חסון: אם צריך אני אקרא למבקר המדינה ועל פי סעיף 21 לחוק מבקר המדינה אני יורה לו לבדוק מדוע משרד הפנים מעכב תשובות לרשויות המקומיות.

יואל חסון: תוך שבועיים אני מכנס דיון.

יואל חסון: במידה ואני לא אקבל תשובות מבקר המדינה יבדוק את זה.

יואל חסון: צודק חבר הכנסת סוויד שאמר שיש כאן חלוקה ברורה מאוד של הצבעות במליאה ובוועדות.

יואל חסון: ראשי הרשויות צריכים לדאוג שחברי הכנסת יילחמו את המלחמה שלהם.

יואל חסון: אני במלחמה הזאת, כי אני הייתי שותף לסיכום.

יואל חסון: אם יבוא ראש מרכז השלטון המקומי ויגיד שעומדים בסיכום, אני מניח את כלי המלחמה.

יואל חסון: בסופו של דבר מדובר בשמה של ממשלת ישראל.

קרן טרנר: חבר הכנסת חסון טעה בנתונים.

קרן טרנר: כתוב כאן שלמרות שבסיס התקציב לשנת 2011 הוא 1.8 מיליארד שקל, דה-פקטו שר האוצר מכיר ב-2.4 מיליארד שקלים.

קרן טרנר: שר האוצר וגם גורמי המקצוע במשרד האוצר מכירים בחשיבות של השלטון המקומי.

קרן טרנר: השלטון המקומי מקבל מקום מאוד גבוה בסדרי העדיפויות של גורמי המקצוע ושל שר האוצר עצמו.

קרן טרנר: בשנים 2009 ו-2010 בסיס התקציב היה 1.8 מיליארד שקל.

קרן טרנר: כבר במארס 2010 נפגש שר האוצר עם מנכ"ל מרכז השלטון המקומי וסוכם להעלות את התקציב ל-2.5.

קרן טרנר: במארס הובטח שהתקציב לשנת 2011 ו-2012 יהיה 2.4.

דוד אזולאי: 2.4 זה ה-81%?

קרן טרנר: צריך לחשב  מה המודל באותה שנה.

דוד אזולאי: למה אתם לא סוגרים פעם אחת ולתמיד את הפער הזה?

קרן טרנר: אני מבינה שהשלטון המקומי היה מעוניין לראות תקציב גבוה מ-2.4 מיליארד שקלים.

קרן טרנר: צריך לזכור שבסיס התקציב היה 1.8 מיליארד שקלים.

קרן טרנר: לשם הביאה אותנו הממשלה במהלך השנים האחרונות  בגלל חינוך, ביטחון , בריאות.

קרן טרנר: להוסיף את הכסף הזה למענק האיזון במארס לא היה פשוט.

קרן טרנר: שר האוצר עמד בהתחייבות שלו והעלה.

קרן טרנר: על אף שהיה גידול מאוד נמוך בין השנים 2010 ל-2011, לתחום השלטון המקומי נוסף סדר גודל של מיליארד שקלים  בתכניות הבראה, מענקי פיתוח, רזרבת שר ומענק איזון.

קרן טרנר: זה היה בתקופה שבה מעט מאוד משרדים גדלו.

קרן טרנר: רובם הצטמצמו בגלל הצרכים הפיסקאליים.

קרן טרנר: אנחנו מתחילים את השנה עם 2.4 מיליארד שקל כתקציב מקורי.

קרן טרנר: יכול להיות שהתקציב יעלה במהלך השנה.

קרן טרנר: זה תלוי בסביבה התקציבית, באחוזי הביצוע.

קרן טרנר: אריה, הצגת תמונה שהקיצוץ במענק האיזון זהה לתקציבי ההבראה.

קרן טרנר: אנחנו רואים גידול בשיעורי הגבייה וצמצום גירעונות.

קרן טרנר: קרה משהו.

קרן טרנר: המהלך של תכניות ההבראה פעל מהיסוד ושיפר דברים.

אריה מצליח: איך את מסבירה את זה שעכשיו יש כמעט 100 רשויות שצריכות תכניות הבראה?

קרן טרנר: כשאנחנו בודקים את הכניסה לתכניות הבראה המסקנה שלנו היא שבמרבית הרשויות - חוץ מכמה רשויות בודדות - הבעיה היא בשיעורי גבייה בארנונה.

חיים שטיינר: אני יכול להגיד לך שבקריית מלאכי אחוזי הגבייה עלו ל-80%.

חיים שטיינר: ברגע שרואים שנכנס כסף מקצצים במענק האיזון.

חיים שטיינר: ראש העיר עבר 4 שנים עם חשב מלווה.

חיים שטיינר: בשנה שהוא היה מאוזן קיצצו לו במענק האיזון.

שלמה דולברג: אני מבקש למחות על הצגת הדברים על ידי נציגת האוצר.

שלמה דולברג: חבר הכנסת סוויד אמר שהורידו אותנו מ-4.2 ל-2.4.

שלמה דולברג: הגברת טרנר אומרת שאנחנו צריכים להיות מרוצים כי היינו בשפל הרבה יותר גדול מ-2.4.

שלמה דולברג: מי שהוריד ל-1.8 זאת הייתה הממשלה.

שלמה דולברג: היא החליטה על זה בעקבות מה שהאוצר הביא לה מהמשתנים ומהאילוצים הפוליטיים.

שלמה דולברג: ההבטחה של שר האוצר במארס הייתה להתקדם ל-2.6 ב-2010.

שלמה דולברג: הוא הבטיח גם להקפיד על מתווה עולה של מענקי איזון לשנים הבאות, זאת אומרת 2.6 ב-2010, 2.8 ב-2011, 3 ב-2012.

שלמה דולברג: זאת ההבטחה על המתווה.

שלמה דולברג: על זה אנחנו הולכים.

שלמה דולברג: אם זה לא יהיה נצטרך להפעיל את כל הצעדים שאנחנו מאיימים בהם.

קרן טרנר: יש מכתב חתום משר האוצר לגבי מה שהוא מבטיח.

דוד אזולאי: אני רוצה להודות לכל אלה שהשתתפו בדיון.

דוד אזולאי: אני בהחלט מקבל את הפנייה של חברי הכנסת לזמן לוועדה את שר הפנים ואת שר האוצר.

דוד אזולאי: אנחנו נשקול את זה רק לאחר הפגישה של ראשי הרשויות עם ראש הממשלה.

דוד אזולאי: אני רוצה לקוות שלא נצטרך להזמין את השרים לפה.

דוד אזולאי: הוועדה מחזקת את ידם של ראשי השלטון המקומי במאבקם הצודק למען תושביהם.

דוד אזולאי: הוועדה מחזקת את שר הפנים במאבקו למען הרשויות וקוראת לו להמשיך במאבקו הצודק למען הרשויות המקומיות.

דוד אזולאי: הוועדה פונה לשר הפנים והאוצר לפעול לשחרור פניות הרשויות לתיקון חישובי הארנונה לאלתר.

דוד אזולאי: הוועדה דורשת מהממשלה להגדיל את מענקי האיזון ולהחזיר את המצב הקודם בתוואי עולה לקראת תקציב 2011,2012 עד לסך של 3 מיליארד שקל כפי שהיה בשנים עברו.

דוד אזולאי: הוועדה דורשת להעלות את תקציבי הפיתוח ולהחזיר את המצב לקדמותו בתוואי עולה עד לסדר גודל של 600 מיליון שקל.

דוד אזולאי: אין לי ציפיות ואני לא משלה את עצמי שהממשלה תעלה את זה בבת אחת.

דוד אזולאי: אם נלך על מתווה הדרגתי לאורך כמה שנים, אולי פעם אחת ולתמיד זה יסגור את הפערים.

דוד אזולאי: הוועדה קוראת לקדם את תכניות ההבראה שאושרו על פי קריטריונים, ולהזרים מיידית תקציבית על פי המתווה לאותן רשויות שאושרו להן תכניות הבראה.

דוד אזולאי: רבותי, אני מודה לכם.

דוד אזולאי: אני מאוד מקווה שלא נצטרך לקיים עוד דיון בוועדה.